《送朱九龄》
宋代·王禹称

吏隐不求贵，亲老不择禄。之子有俊才，弱冠中正鹄。

弗坠先人业，何惭有道谷。一命佐砀山，枳棘聊容足。

再命宰嘉兴，丝桐几易俗。率身甘菜茹，养母求粱肉。

承颜苟不亏，折腰未为辱。解印无馀赀，舟中只琴筑。

十口寄淮泗，一身来辇毂。又说东南行，秋风江水渌。

鄱阳古名郡，赤金流山谷。每岁鼓钱刀，从来设官局。

还得便高堂，无辞縻逸躅。飏帆江湖思，木脱天地肃。

枫叶紫斓斑，蓼花红𦋏𦌊。津吏晓来迎，溪僧夜留宿。

至止事方简，优游从所欲。江城丰稻粱，水市多鱼蔌。

三载奉甘饴，百钱饱家族。自有綵衣华，勿叹蓝袍绿。

行年未三十，气壮颜如玉。行义日以闻，焉能长碌碌。

终列侍臣班，耀我同年录。且赋白华诗，唱作离筵曲。